b'\n_START_ARTICLE_\nVapaussodan Kentt\xc3\xa4harmaat\n_START_PARAGRAPH_\nVapaussodan Kentt\xc3\xa4harmaat \xe2\x80\x93 Frihetskrigets F\xc3\xa4ltgr\xc3\xa5 oli vuonna 1931 Helsingiss\xc3\xa4 perustettu Suomen sis\xc3\xa4llissodassa valkoisten puolella taistelleiden veteraanien j\xc3\xa4rjest\xc3\xb6. J\xc3\xa4rjest\xc3\xb6n perustivat liikemies Aarne Runolinna, j\xc3\xa4\xc3\xa4k\xc3\xa4rimajuri Ragnar Gr\xc3\xb6ning, mets\xc3\xa4tieteilij\xc3\xa4, tohtori Martin Hagfors ja Helsingin poliisimestari Hjalmar Honkanen. Kentt\xc3\xa4harmaat edusti viel\xc3\xa4 jyrkempi\xc3\xa4 mielipiteit\xc3\xa4 kuin aiemmin perustettu Vapaussodan Rintamamiesten Liitto._NEWLINE_Helsingin Rintamamiesyhdistyksen hallitukseen kuuluneet Runolinna ja Gr\xc3\xb6ning olivat k\xc3\xa4rsineet kev\xc3\xa4\xc3\xa4ll\xc3\xa4 1931 tappion vaadittuaan muutoksia Vapaussodan Rintamamiesten Liiton johtoon. He olivat vaatineet liiton kotipaikan siirt\xc3\xa4mist\xc3\xa4 Tampereelta Helsinkiin ja Mannerheimin sek\xc3\xa4 kenraalien Hannes Ignatius ja Rudolf Walden valitsemista liiton johtoon. T\xc3\xa4m\xc3\xa4 esitys oli kuitenkin torjuttu Rintamamiesten liittop\xc3\xa4ivill\xc3\xa4 Viipurissa toukokuun lopulla 1931 Helsingin Rintamamiesyhdistyksen perustajan ja puheenjohtajan Artturi Vuorimaan johtaessa esityksen vastustajia._NEWLINE_Uuden Kentt\xc3\xa4harmaat-j\xc3\xa4rjest\xc3\xb6n puheenjohtajiksi valittiin Ragnar Gr\xc3\xb6ning ja paperiteollisuuden vientij\xc3\xa4rjest\xc3\xb6ss\xc3\xa4 toiminut entinen upseeri Carl Lindh. My\xc3\xb6s Runolinna oli mukana johtoelimiss\xc3\xa4. Mannerheimista, Waldenista ja Ignatiuksesta tuli j\xc3\xa4rjest\xc3\xb6n kunniaj\xc3\xa4seni\xc3\xa4. Kentt\xc3\xa4harmaat oli alusta l\xc3\xa4htien kaksikielinen j\xc3\xa4rjest\xc3\xb6 ja sen j\xc3\xa4seniksi liittyiv\xc3\xa4t muun muassa kirjailijat \xc3\x96rnulf Tigerstedt ja Bertel Gripenberg. Muita tunnettuja j\xc3\xa4seni\xc3\xa4 olivat kontra-amiraali Hjalmar von Bonsdorff, taiteilija Uuno Eskola, taiteilija Jorma Gallen-Kallela, ratsumestari Carl von Haartman, kirjailija Erkki Ilmari, kirjailija Arvo Kalliola, kirjailija Viljo Niukkanen, kirjailija Eino I. Parmanen, johtaja Martti Pihkala, tohtori Sakari P\xc3\xa4lsi, kuvanveist\xc3\xa4j\xc3\xa4 H. A. Ravander-Rauas, kenraalimajuri Victor Schauman, rakennusmestari Veikko Sippola, opettaja Walter J. Snellman, toimittaja Rainer Sopanen, jalkav\xc3\xa4enkenraali Martin Wetzer, maisteri T. A. Wiherheimo, tilanomistaja Kustaa Vuolle-Apiala ja kenraalimajuri Harald \xc3\x85kerman._NEWLINE_Vapaussodan Kentt\xc3\xa4harmaat-j\xc3\xa4rjest\xc3\xb6 lakkautettiin v\xc3\xa4lirauhansopimuksen perusteella 12. lokakuuta 1944.'